Diari Oficial de la Generalitat Valenciana


Sumari del DOGV 4782, del 24-06-2004 (2004/6183)

RESOLUCIÓ de 25 de maig de 2004, de la consellera d'Agricultura, Pesca i Alimentació, per la qual es publica la Reglamentació de Qualitat de la Planta Ornamental, per a la seua distinció amb la marca de qualitat CV.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4782

Data del DOGV
:   24-06-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/6183


Data del document
:   25-05-2004

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * planta viva
    * legislació
    * article de decoració
    * marca de qualitat

RESOLUCIÓ de 25 de maig de 2004, de la consellera d'Agricultura, Pesca i Alimentació, per la qual es publica la Reglamentació de Qualitat de la Planta Ornamental, per a la seua distinció amb la marca de qualitat CV. [2004/F6183]
  
El Decret 91/1998, de 16 de juny, del Govern Valencià, aprova el Reglament de la Marca de Qualitat CV per a productes agraris i agroalimentaris (Diari Oficial de la Generalitat Valenciana núm. 3.273, del dia 26), i establix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, a fi de protegir-ne la singularitat, i evitar, així, competències deslleials i facilitar-ne al consumidor la identificació.
  
Després dels estudis tècnics corresponents, l'Institut Valencià de Qualitat Agroalimentària ha estimat que per les seues particulars característiques de producció i de presentació, la planta ornamental és un producte amb mèrits suficients per a ser objecte de l'aplicació de les previsions de la disposició citada, d'esta manera acull i impulsa la iniciativa dels operadors econòmics que ho han sol·licitat a la Conselleria d'Agricultura, Pesca i Alimentació.
  
En reglamentar l'Institut Valencià de Qualitat Agroalimentària la qualitat de la planta ornamental, d'acord amb el Decret 91/1998, del Govern Valencià, la seua comercialització podrà emparar-se a la marca de qualitat CV, de titularitat de la Generalitat Valenciana, amb el compliment de les condicions d'autorització i ús establides en el reglament de la marca aprovat per mitjà del decret, l'aplicació i la gestió del qual correspon a la Conselleria d'Agricultura, Pesca i Alimentació, a través de l'Institut Valencià de Qualitat Agroalimentària.
  
Per tot això, a l'empara del que disposa l'article 1.1 del Decret 91/1998, de 16 de juny, del Govern Valencià, resolc:
  
Primer
  
Es publica la Reglamentació de Qualitat de la Planta Ornamental, adoptada per l'Institut Valencià de Qualitat Agroalimentària, amb data 20 de maig de 2004, que figura en l'annex de la present resolució, a l'efecte de l'autorització respecte d'este producte i de l'ús de la marca de qualitat CV, d'acord amb el seu reglament aprovat per mitjà del Decret 91/1998, de 16 de juny, del Govern Valencià, producte que queda inscrit en el Registre de Productes Agroalimentaris amb Marca de Qualitat CV.
  
Segon
  
La reglamentació de qualitat adoptada serà efectiva des de la publicació en el Diari Oficial de la Generalitat Valenciana.
  
València, 25 de maig de 2004.- La consellera d'Agricultura, Pesca i Alimentació: Gema Amor Pérez.
  
ANNEX
  
Reglamentació de Qualitat per a la Planta Ornamental
  
Institut Valencià de Qualitat Agroalimentària
  
En la present reglamentació s'establixen els criteris generals per a identificar les plantes ornamentals que poden distingir-se amb la marca de qualitat CV. Es descriuen el conjunt de requisits i controls que tenen com a finalitat aconseguir la diferenciació del producte davant del consumidor, tant per les seues característiques de qualitat especials com de respecte al medi ambient durant la seua producció i condicionament. Amb esta finalitat es fixen els requisits mínims següents:
  
1. Generalitats
  
a) Es destinaran a la comercialització de planta ornamental amb marca de qualitat CV les varietats de les espècies que figuren en l'annex I d'esta reglamentació, procedents de vivers autoritzats que complisquen amb els requisits legalment establits i, en particular, amb allò que s'ha preceptuat per esta reglamentació.
  
b) En el mateix annex I s'especifiquen formats, dimensions i altres característiques morfològiques que hauran de complir les plantes ornamentals amb la marca de qualitat CV.
  
c) Les plantes emparades per la marca de qualitat CV es comercialitzaran presentant condicions fitosanitàries òptimes i sense fisiopaties. En particular, cal:
  
- Exhibir un desenvolupament típic de la varietat.
  
- Tindre un aspecte sa, net, exemptes de flors seques i sense ferides ni talls que no siguen els propis del cultiu. Les fulles no mostraran símptomes de clorosi.
  
- Disposar d'un sistema radicular ben desenvolupat, equilibrat amb la part aèria.
  
d) Quan l'avaluació de les plantes s'efectue en lots i la destinació siga la comercialització i, atés el caràcter canviant d'un vegetal en desenvolupament i de la seua variabilitat biològica, els requisits individuals exigits en l'apartat c) podran tindre una tolerància de l'1%.
  
2. En relació amb les explotacions i les tècniques de cultiu
  
Les tècniques de cultiu i de gestió de les instal·lacions tindran a veure amb estratègies respectuoses amb el medi ambient, i s'establiran com a mètodes preferents aquells que conduïsquen a un major estalvi energètic, a l'ús racional dels recursos, especialment de l'aigua, els nutrients i els fitosanitaris, i a l'ús de materials reciclables i una adequada gestió dels residus. Per a la producció de planta ornamental serà exigible la implantació d'un sistema de gestió mediambiental, MPS (Milieu Programma Sierteelt) o una altra norma amb exigències semblants.
  
Altres requisits:
  
a) Procedència del material vegetal. Tant les plantes com qualsevol material vegetatiu procedent d'explotacions alienes a les que realitzen la pròpia reproducció de planta ornamental procediran de subministradors autoritzats i, si és procedent, inscrits en el Registre de Productors de Plantes de Viver, amb el corresponent passaport o certificat fitosanitari.
  
b) Capacitació del personal de l'explotació. Els vivers que produïsquen i comercialitzen planta ornamental disposaran d'un tècnic responsable de l'explotació. La resta de personal que opere en les instal·lacions haurà de disposar del nivell de formació adequat per al compliment de les seues funcions i, en especial, els aplicadors de tractaments fitosanitaris que hauran d'estar en possessió del carnet pertinent o de l'autorització administrativa.
  
c) Quadern d'explotació i altres registres. Cada explotació disposarà d'un quadern en què quedaran anotades les operacions realitzades als cultius. Així mateix, s'establiran els registres oportuns que permeten un seguiment exhaustiu de l'estat de manteniment de les instal·lacions i equips, i de les entrades i eixides dels productes fitosanitaris.
  
3. En relació amb les condicions de comercialització
  
a) Presentació. S'atendrà en este sentit al que indica l'apartat 1.
  
b) Etiquetatge. S'etiquetarà cada unitat de venda al públic, i s'indicarà, almenys, el nom de la planta, els distintius comercials oportuns, i tot allò que en esta matèria establisca la legislació vigent.
  
c) Transport. El transport de les plantes es realitzarà de forma que es mantinguen les condicions adequades per a la vegetació i es preserve la seua integritat durant el trajecte i manipulació.